钦定古今图书集成/明伦汇编/氏族典/第297卷 > 《廖用贤尚友录》 > 羊欣
## 钦定古今图书集成/明伦汇编/氏族典/第297卷 > 《廖用贤尚友录》 > 羊欣

按《宋书羊欣传》：“欣字敬元，泰山南城人。少靖默，无竞
于人。美言笑，善容止，汎览经籍，尢长隶书。起家辅国
参军，府解还家。隆安中，朝廷渐乱，欣优游私门，不复
进仕。会稽王世子元显每使欣书，常辞不奉命。元显
怒，乃以为其后军府舍人。此职本用寒人，欣意貌恬
然，不以高卑见色，论者称焉。桓元辅政，领平西将军”，
以欣为平西参军，仍转主簿，参预机要。欣欲自疏，时
漏密事，元觉其此意，愈重之，以为楚台殿中郎。欣拜
职少日，称病自免，屏居里巷，十馀年不出。义熙中，板
补右将军刘藩司马，转长史，中军将军道怜谘议参
军。出为新安太守，在郡四年，简惠著称。除临川王义
庆辅国长史，庐陵王义真车骑谘议参军，并不就。太
祖重之，以为新安太守。前后凡十三年，游玩山水，甚
得适性。转在义兴，非其好也。顷之，又称病笃，自免归。
除中散大夫，元嘉九年卒。子俊，早卒。